# இந்திய நிறுவன சட்டம் 2013

## சிறப்பம்சங்கள்

### புதிய பிரிவுகள்

1. ஒருநபர் நிறுவனம் (One person company) என்னும் புதிய ஏற்பாட்டை இந்த சட்டம் அறிமுகப்படுத்தியுள்ளது. ஒரே நபரைக் கொண்ட தனியார் வரம்புடைய நிறுவனம் (Private limited company having one person) இவ்வாறு ‘ஒரு நபர் நிறுவனம்’ என்றழைக்கப்படுகிறது (பிரிவு 2 (62) )
1. திட்ட அறிக்கையில் அளித்த தவறான தகவல்களின் அடிப்படையிலும் முக்கிய தகவல்களை மறைத்து ஒரு நிறுவனம் பதியப்படுமானால் மேலும் தேசிய நிறுவன சட்ட தீா்ப்பாயம் அதன் பெயரை நிறுவனங்களின் பெயர்பட்டியலிருந்து நேரடியாக நீக்கலாம் என்று விதிக்கப்பட்டுள்ளது.(பிரிவு 35,7)
1. நிறுவன உறுப்பினர்கள் மின்னணு மூலம் வாக்களிக்கும் வசதி அளிக்கப்பட்டுள்ளது.
1. ஒரு நிறுவனம், ஒன்றிற்கு மேற்பட்ட துணை நிறுவனங்களை (Subsidiary companies) கைவசம் வைத்திருந்தால், தொகுப்பு நிதி நிலை அறிக்கைகளை தயாரித்து அளிப்பது கட்டாயமாகும். துணை நிறுவனம் என்பது இணை மற்றும் கூட்டு நிறுவனத்தையும் சேர்த்ததாகும். (பிரிவு 129)
1. 2013ஆம் ஆண்டு சட்டத்தில் நிறுவனச்சமூகப்பொறுப்புடைமை என்னும் புதிய பிரிவு இணைக்கப்பட்டுள்ளது. குறிப்பிட்ட அளவு லாபம் ஈட்டும் நிறுவனங்கள் பொது நன்மை தரும் திட்டங்களை வகுத்துச்செயல் படுத்த வேண்டும் என்று விதிக்கப்பட்டுள்ளது.
1. வாரியம் தீர்மானிக்கும் பட்டயக்கணக்காயர் அல்லது செலவினக் கணக்கீட்டுக்கணக்காயர் அல்லது இயக்குநர், உள்ளகத் தணிக்கையைச் செய்யவேண்டும் என்பது சில நிறுவனங்களுக்குக் கட்டாயமாக்கப்பட்டுள்ளது (பிரிவு 140)
1. வரம்புடைய பொறுப்புக் கூட்டாளிகள் (Limited Liability Partners) தணிக்கையாளர்களாக நியமனம் செய்யப்படலாம்.(பிரிவு 141)
1. தணிக்கையாளர்களுக்கு சில பணிகளை செய்தல் ஆகாது என்று கட்டுப்பாடுகள் விதிக்கப்பட்டுள்ளன. (பிரிவு 144)
1. குறைந்தபட்சம் ஒரு பெண் இயக்குநர் இருக்க வேண்டும் என்பது சில வகை நிறுவனங்களுக்குக் கட்டாயம் ஆக்கப்பட்டுள்ளது.
1. மேலும் ஒரு இயக்குனராவது கடந்த பட்டிகை ஆண்டில் குறைந்தது 182 நாட்கள் இந்தியாவில் தங்கிருக்க வேண்டும்.(பிரிவு149)
1. பல்வேறு புதிய அத்தியாயங்கள் சேர்க்கப்பட்டுள்ளன. மதிப்பீட்டாளர்கள் (Registered value) அரசாங்க நிறுவனங்கள் (Government companies) நிதி, தேசிய நிறுவன சட்ட தீர்ப்பாயம் மற்றும் மேல் முறையீட்டுத் தீர்ப்பாயம் (National companies law tribunal) சிறப்பு நீதி மன்றங்கள் ஆகியனவாகும்.
1. முந்தைய நிறுவனச் சட்டத்தில் சொற்களுக்கான விளக்கம் அல்லது இலக்கணம்/வரையறை (definition) தரப்படவில்லை. ஆனால் இந்த புதிய சட்டதடதில் பிரிவு 2 ல் 30 க்கும் அதிகமான சொற்களுக்கு விளக்கம்/ வரையறை கொடுக்கப்பட்டுள்ளது
1. நிதியாண்டு என்பது இனிமேல் ஒரே சீரானதாக இருக்கும். அனைத்து நிறுவனங்களும் ஏப்ரல் 1 முதல் மார்ச் 31 வரை உள்ள ஆண்டைக் கடைப்பிடிக்க வேண்டும்
1. நிறுவனத்தின் திட்ட அறிவிப்பில் சேர்க்கப்படும் பொருள் அல்லது விடுபடும் பொருள் மூலம், தவறான தகவல் அளிக்கப்பட்டிருந்தால் நிறுவனத்தின் மீது வழக்குத் தொடுக்க வாய்ப்பு உண்டு.(பிரிவு 37)
1. 1956ஆம் ஆண்டு சட்டம் “ஒரு முறை ஒதுக்கு திட்ட அறிவிப்பை” நிதி நிறுவனங்கள், பொதுத்துறை நிறுவனங்கள், அட்டவணை வங்கிகள் ஆகியன மட்டுமே வெளியிட அனுமதி அளித்திருந்தது. ஆனால் 2013 ஆம் ஆண்டு சட்டத்தின் படி “இந்தியப் பங்கு மற்றும் பரிவர்தனை வாரியத்திற்கு” ஒரு முறை ஒதுக்கி திட்ட அறிவிப்பை தாக்கல் செய்ய விரும்பும் நிறுவனங்களை முடிவு செய்யும் அதிகாரம் வழங்கப்பட்டுள்ளது.
1. செலுத்தப் பெறாத அல்லது கோரப்படாத கடனீட்டும் பத்திரக்கணக்கு அட்டவணை வங்கியில் துவக்கப்பட்டு சிறப்புக்கணக்கிற்கு மாற்றப்படும். இது “செலுத்தப்பெறாத கடனீட்டுப்பத்திரக்கணக்கு” என்று அழைக்கப்படும். (பிரிவு 124)
1. வங்கியில்லாத நிதிநிறுவனங்கள் (Non Banking Finanace Companies) வைப்பீடு பெறுவது போன்ற நிகழ்வுகளில் இந்திய சேம வங்கியின் (Reserve Bank of India) விதிமுறைப்படி தான் செயல்படவேண்டும்
1. சிலவகை நிறுவனங்களுக்குத் தணிக்கைக்குழு, பணி மற்றும் ஊதியக்குழு, பங்குதாரர் மற்றும் தொடர்புக் குழு போன்றவைகள் இயக்குநர்களை உறுப்பினர்களாகக் கொண்டு இயக்க வேண்டும்மென்று கட்டாயமாக்கப்பட்டுள்ளது (பிரிவு 177,178)
1. புதிதாக துவங்கப்பட்ட ஒரு நபர் நிறுவனம் அதன் ஒரே உறுப்பினருடன் ஒப்பந்தம் செய்து கொள்வது குறித்து விதிமுறைகள் வகுத்து நெறிப்படுத்தப்பட்டுள்ளது
1. நிறுவனத்தின் பொறுப்பில் உள்ளவர்கள், தமக்கு தெரிந்த தகவல்களைப் பயன்படுத்தி வாணிகம் செய்வது தடைசெய்யப்பட்டுள்ளது.
1. கடன் என்னும் வரையறையில் கடனீட்டுப் பத்திரம் அடங்காது என்று குறிப்பிடப்பட்டுள்ளது. கொடுக்கப்பட்ட கடன்களின் முழுவிபரம் செய்யப்பட்ட முதலீடு அல்லது கொடுக்கப்பட்ட பொறுப்புறுதி அல்லது சொத்துபிணயம் இவற்றை பெற்றவரின் நோக்கம் முதலிய தகவல்கள் உறுப்பினர்களுக்குத் தெரிவிக்கப்பட வேண்டும்.
1. புதிய சட்டத்தின் அட்டவணை V-ல் மேலாண் இயக்குநர் / முழு நேரஇயக்குநர் / மேலாளர் ஆகியோரை நியமனம் செய்யும், விதிமுறைகள் தெரிவிக்கப்பட்டுள்ளன. இந்த நிபந்தனைகளின்படி ஒரு நிறுவனம் இவர்களை சிறப்புத்தீர்மானம் வழியாக நியமனம் செய்வதற்கு மைய அரசின் அனுமதி வேண்டும்.
1. 2013ஆம் ஆண்டுச் சட்டம் நிறுவனங்கள் தவறு இழைக்கும் பட்சத்தில் மைய அரசால் புலனாய்வு செய்யத்துவங்கும் போது நிறுவனத்தின் சொத்துக்களை முடக்க தீர்ப்பாயத்திற்கு அதிகாரம் வழங்குகிறது. நிறுவனத்தின் சொத்துக்கள் அனுமதிக்கப்பட்ட ஒருவரால் மதிப்பீடு செய்யப்படுதல் வேண்டும்
1. நிறுவனம் ஆயுள்முடிவு அல்லது கலைப்பது என்பது தன்னிச்சையாகவோ அல்லது தீர்ப்பாயத்தின் ஆணைவாயிலாகவோ செய்யப்படலாம். நிறுவனத்தைக் கலைக்கும் அதிகாரம் பெற்றோர் மற்றும் அவர்களை எப்படி நியமனம் செய்வது என்பது குறித்து பல விதி முறைகள் புதிய சட்டத்தில் செய்யப்பட்டுள்ளன.
1. நலிவுற்ற நிறுவனங்களின் மறுவாழ்விற்கு வகை செய்யும் வண்ணம் திருத்தங்கள் கொண்டுவரப்பட்டுள்ளன
1. விண்ணப்பங்கள் ஆவணங்கள் ஆகியவற்றை பதிவாளரிடம் தாக்கல் செய்தல், அவரிடமிருக்கும் ஆவணங்களை ஆய்வு செய்தல், முன்னிருத்தல் ஆவணங்களின் சாட்சியம் ஆகியவை இணையத்தைப் பயன்படுத்திச் செய்யலாம்.
1. புது வகையாக ‘நிதி’ என்னும் நிறுவனத்தைப் பதிவு செய்யலாம் இதன் நோக்கம் தமது உறுப்பினர்களிடையே சிக்கனம் மற்றும் சேமிப்பு பழக்கத்தை ஊக்கிவிப்பதாக இருக்க வேண்டும்
1. நிறுவனங்கள் வழக்குகளில் ஈடுபடும் பொழுது சமரசத் தீர்விற்காக “இடைநின்றிணைத்தல் மற்றும் சமரச முறை வல்லுனர்கள் அடங்கிய குழு” ஒன்றை அமைத்து சமரசம் செய்து கொள்ள இச்சட்டம் அனுமதிக்கின்றது
1. மைய அரசிற்கு சிறப்பு நீதி மன்றங்களை நிறுவ சட்டம் அதிகாரம் வழங்குகிறது. மைய அரசு உச்ச நீதி மன்றத்தைக் கலந்து முடிவெடுக்க வேண்டும். (பிரிவு 435) இச்சிறப்பு நீதிமன்றங்கள் மூன்று ஆண்டுகளுக்கு மிகாமல் தண்டனை விதிக்கப்படக் கூடிய குற்றங்களை விசாரிக்கலாம் (பிரிவு436)
1. மோசடி (fraud) என்னும் குற்றத்திற்கு இலக்கணம் வகுத்து, கடுமையான தண்டனையையும் குறிப்பிட்டு, இச்சட்டம் இதனை விளக்குகின்றது
1. 2013ஆம் ஆண்டு சட்டம் ‘செயல்படாத நிறுவனம்’ என்ற புதிய வகையை அறிமுகம் செய்கிறது. சட்டப்படி பதிவு செய்யப்பட்ட நிறுவனம் ஒருசில காரணங்களை எதிர்நோக்கி, தமக்கு ‘செயல்படாத நிறுவனம்’ என்னும் தகுதியை வேண்டி, பதிவாளரை அணுகலாம். இப்படிப்பட்ட நிறுவனங்களின் பட்டியலைப் பதிவாளர் பராமரித்து வர வேண்டும். எதிா் நோக்கியிருக்கும் காரணங்கள் சொத்து அல்லது அறிவுசார் சொத்து ஒன்றை வைத்திருப்பதற்காகவோ, தமக்கு குறிப்பிட்ட கணக்கு வழக்கு நடவடிக்கைகள் ஏதும் இல்லாமலோ இருக்கலாம். இந்நிறுவனம் தற்போது செயல்படாமலிருந்தாலும் பிற்காலத்தில் செயல்படாலம் (பிரிவு 455)